เฮ! ครม.ต่ออายุรถเมล์-รถไฟฟรีถึงต.ค.นี้
เฮ! ครม.ต่ออายุรถเมล์-รถไฟฟรีถึงสิ้นเดือนต.ค. จากเดิมจะครบกำหนดสิ้นเดือนนี้ พร้อมเลื่อนแจกบัตรสวัสดิการรัฐเป็น 17 ต.ค.
26 ก.ย. 2560

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (26 ก.ย.) มีมติขยายเวลาการดำเนินมาตรการลดภาระค่าครองชีพประชาชนด้านการเดินทาง ในส่วนของรถเมล์และรถไฟฟรีต่ออีก 1 เดือน จากเดิมที่จะครบกำหนดในสิ้นเดือน ก.ย.60
โดยจากการจัดทำบัตรสวัสดิการแห่งรัฐให้แก่ผู้มีรายได้น้อยในส่วนของบัตรแมงมุมเพื่อโดยสารรถเมล์/รถไฟฟ้า ต้องใช้เวลาการจัดทำนานขึ้น จากเดิมที่คาดว่าจะสามารถแจกจ่ายบัตรให้แก่ประชาชนได้ทันใช้ใน 1 ต.ค.60 แต่ต้องเลื่อนไปเป็น 17 ต.ค.60
อนึ่ง ประกอบกับในช่วงเดือน ต.ค.เป็นช่วงที่ประชาชนจะมีการใช้ระบบขนส่งสาธารณะในการเดินทางเข้าร่วมงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ดังนั้น ครม.จึงอนุมัติให้ขยายเวลามาตรการดังกล่าวออกไปจนถึงสิ้นเดือน ต.ค.60
“เดิมเรากะว่าบัตรสวัสดิการแห่งรัฐจะทดแทนมาตรการรถเมล์-รถไฟฟรี แต่ปรากฏว่าการผลิตบัตรสำหรับผู้ที่อยู่ในกรุงเทพฯ และปริมณฑล หรือบัตรแมงมุมต้องใช้เวลานานขึ้น และจะเริ่มแจกได้ 17 ต.ค. รวมทั้งช่วงนี้เป็นช่วงการจัดงานพระราชพิธีถวายพระเพลิงพระบรมศพ จึงมีประชาชนจำนวนมากต้องเดินทางด้วยรถเมล์ รถไฟ จึงต่ออายุโครงการนี้ไปอีก 1 เดือน” นายณัฐพร ระบุ
ทั้งนี้ มีการประมาณการค่าใช้จ่ายสำหรับรถเมล์ จำนวน 800 คัน/วัน ใช้งบประมาณ 322 ล้านบาท ส่วนรถไฟชั้น 3 จำนวน 152 ขบวน/วัน และรถไฟชั้น 3 ระยะทางไกล อีก 8 ขบวน/วัน ใช้งบประมาณ 86 ล้านบาท รวมทั้งสิ้น 409 ล้านบาท